Самы эканомны варыянт — харчаванне з супермаркета. Але ў палатцы кулінарныя здольнасці асабліва не праявіш... Тым не менш мы вынайшлі рэцэпт універсальнай стравы на дзве асобы коштам усяго 5—7 еўра, якая ў цяжкія хвіліны дапамагала нам падзарадзіццца на дадатковыя 20 кіламетраў падарожжа. Каштуе мала, робіцца за 10—15 хвілін. Для гэтага спатрэбяцца вялікая пластыкавая скрыначка зеляніны (звычайна рукалы ці салаты), скрыначка памідораў чэры, пачак мацарэлы, пакунак рэзанай шынкі (найлепш падыходзіць прашута) і які-небудзь соус. Зеляніну мыем, таматы рэжам напапалам, з мацарэлы зліваем сыроватку, шынку рвём на кавалкі і потым змешваем усе інгрэдыенты ў вялікай скрыначцы з зелянінай. Гэтая страва некалькі разоў нас без перабольшання выратоўвала, асабліва ў канцы падарожжа, калі прыходзілася эканоміць на ўсім.